text: Els presidents territorials de Pimec al Vallès Oriental, Vallès Occidental i Maresme-Barcelonès Nord, han reclamat aquest dijous de manera conjunta que s'inverteixin els recursos necessaris en aquests territoris per convertir-los en "una eina de recuperació econòmica". Així, per exemple, reclamen que s'aposti per infraestructures clau com la connexió de la B-30; l'enllaç del Maresme amb l'AP-7 entre Tordera i Girona; el corredor mediterrani; les millores en Rodalies o potenciar l'aeroport de Sabadell per al transport de mercaderies, per exemple. La patronat creu que la "discriminació" d'aquest territori respecte de Barcelona i els municipis de la primera corona metropolitana és evident i reclamen que es reverteixi.
  El president de Pimec Vallès Oriental, Daniel Boil, ha assegurat que cal impulsar infraestructures que permetin millorar la mobilitat i la productivitat de les pimes i, sobre el Pla Director d'Infraestructures 2011-2020 aprovat per l'ATM, ha afegit que "només va destinar un 20 per cent dels recursos als municipis de la Segona Corona, quelcom no es correspon amb la importància econòmica i empresarial de la zona", amb la concentració industrial més gran de tota Catalunya.
  Per últim, el president de Pimec Vallès Occidental, Josep Maria Catalán, ha assegurat que es tracta de la principal concentració d'indústria, sobretot al sector metal·lúrgic sent un pool de coneixement i innovació (UAB, UPC i ESADE) i centres tecnològics (Eurecat i Leitat). Per això, ha insistit que "són necessàries polítiques de suport a les pimes en polítiques d'R+D i facilitar aquesta transferència per potenciar el teixit productiu a tota la Corona Metropolitana".
  Els tres presidents territorials no volen que es prenguin les decisions de forma centralitzada sense tenir en compte els agents socials del territori:
  "Barcelona és un gran hub europeu que té el pes industrial fonamentalment a la seva segona corona, i aquesta interdependència ha d'ajudar a sumar de forma intel·ligent".